Θ.Ε. 1.2 Η Πίστη στον Τριαδικό Θεό -Το χριστιανικό δόγμα (γ΄μέρος).

Ο Θεός είναι μία ουσία, αλλά τρία θεία Πρόσωπα: Πατήρ, Υιός και Άγιο Πνεύμα.

Έτσι, το επίκεντρο της χριστιανικής διδασκαλίας είναι η φράση : «ο ένας ως προς την ουσία ή φύση Θεός είναι Τριαδικός ως προς τις υποστάσεις ή πρόσωπα» (Πατέρας, Υιός και Άγιο Πνεύμα).

Τα τρία Πρόσωπα είναι μεταξύ τους «ὁμοούσια», έχουν «ὁμοῦ» (από κοινού) τη μία θεία ουσία. Η θεία ουσία δεν επιμερίζεται, αλλά υπάρχει ολόκληρη σε κάθε θείο Πρόσωπο. Κάθε πρόσωπο του Τριαδικού Θεού είναι φορέας της θείας ουσίας και συγχρόνως είναι όλος ο Θεός.

Όπως λέμε, η θεία ουσία «κατοικεί», υπάρχει «ασυγχύτως, ατρέπτως και αδιαιρέτως» ολόκληρη στα τρία πρόσωπα της Αγίας Τριάδας. Η μία και ενιαία φύση, ουσία του Τριαδικού Θεού είναι άναρχη, αιώνια, άπειρη, άκτιστη και ακατάληπτη.

Επομένως, τα τρία πρόσωπα της Αγίας Τριάδας δεν είναι τρεις θεότητες, ούτε νοούνται ως τρόποι εμφάνισης και παρουσίας του ενός Θεού μέσα στην ιστορία και στη ζωή της Εκκλησίας.

Κάθε Πρόσωπο, ωστόσο, έχει και το δικό του προσωπικό ή υποστατικό ιδίωμα:

Ο Πατήρ που είναι η αρχή, πηγή της Τριάδας είναι αγέννητος.

Ο Υιός γεννάται προαιώνια από τον Πατέρα.

και το Άγιο Πνεύμα εκπορεύεται προαιώνια επίσης από τον Πατέρα.

Τα τρία Πρόσωπα είναι μεταξύ τους ίσα, ομότιμα και ισότιμα. Έχουν κοινή βούληση και οι σχέσεις μεταξύ τους είναι σχέσεις αγάπης και αλληλοπεριχώρησης.

Οι παραπάνω δογματικές αλήθειες είναι δύσκολες στην κατανόηση, γιατί ο άνθρωπος με τον πεπερασμένο νου, τον εγκλωβισμένο στα όρια του φυσικού κόσμου, είναι αδύνατο να συλλάβει και να κατανοήσει πλήρως τις υπέρλογες αλήθειες.

 Γι’ αυ­τό λέμε πως η Αγία Τριάδα είναι το **μυστήριο των μυστηρίων**. Μόνο στη θέωση προσεγγίζεται βιωματικά.

Σε κάθε περίπτωση όμως : Ο Θεός είναι απρόσιτος στην ουσία του και μεθεκτός στις ενέργειές του. Ενέργειες είναι οι θεϊκές δυνάμεις που εκδηλώνονται στις σχέσεις του Θεού με τον άνθρωπο και τον κόσμο. Είναι μεν άκτιστες, όπως η ουσία Του, αλλά διαχέονται μέσα στη δημιουργία.

Όλα τα όντα μετέχουν στην ουσιοποιό ενέργειά Του (δημιουργική ενέργεια, που δίνει την ύπαρξη στα όντα), ενώ τα λογικά όντα (άγγελοι ­ άνθρωποι) μετέχουν και στη λογοποιό ενέργειά Του (ενέργεια που προικίζει τα όντα με λογική). Υπάρχουν συγκεκριμένες ενέργειες του Τριαδικού Θεού που φανερώνουν την παρουσία Του μέσα στην ιστορία του κόσμου και της ανθρωπότητας και την αγάπη Του προς τη δημιουργία Του.

Aπό όσα μπορεί τελικά ο άνθρωπος να αντιληφθεί με βάση τις ενέργειές του Θεού προς τον κόσμο, οι παραπάνω δογματικές αλήθειες έχουν ένα ουσιαστικό νόημα και αντίκτυπο στον άνθρωπο και την κοινωνία:

Η αιώνια κοινωνία των Προσώπων του Τριαδικού Θεού είναι το θεμέλιο της εκκλησιαστικής κοινωνίας, ως κοινωνίας αγίων.

 Όλοι οι άνθρωποι, ως εικόνα του Θεού, είμαστε «ομοούσιοι» μεταξύ μας (έχουμε την ίδια ουσία). Καλούμαστε όμως να γίνουμε και ισότιμοι και ίσοι, χωρίς ταξικές ή άλλες διαφορές. Η κοινωνία μας να μοιάσει στην κοινωνία των προσώπων της Αγίας Τριάδας. Όλες οι διαφορές στην ανθρώπινη κοινωνία είναι καρπός των αστοχιών μας, των λάθος επιλογών και προτεραιοτήτων μας. Οφείλονται στον εγκλωβισμό μας στα στενά όρια του εαυτού μας, στην αποφυγή της προσπάθειας για άνοιγμα στον άλλον και υπέρβασης του Εγώ. Όλες οι διαφορές προέρχονται τελικά από την έλλειψη της αγαπητικής σχέσης μεταξύ των ανθρώπων κατά το πρότυπο των σχέσεων των Τριαδικών Προσώπων.

Ο Χριστός λοιπόν μας καλεί σε ενότητα, σε κοινωνία μεταξύ μας και μαζί Του και τελικά στην «έν Χριστῷ» ισότητά μας. Μια τέτοια όμως κοινωνία απαιτεί πολύ αγώνα από τους πιστούς και προϋποθέτει θυσίες, και εντέλει ο :

"Ο *ΧΡΙΣΤΟΣ ΕΡΧΕΤΑΙ ΟΤΑΝ ΤΟΥ ΜΟΙΑΣΟΥΜΕ".*

 Ερώτηση προς προβληματισμό:

Με βάση όσα έχουμε πει για τη χριστιανική πίστη, αλλά και για το τριαδικό δόγμα που παρουσιάζει το ποιος είναι ο Θεός, πώς αντιλαμβάνεστε τη φράση:

"Ο *ΧΡΙΣΤΟΣ ΕΡΧΕΤΑΙ ΟΤΑΝ ΤΟΥ ΜΟΙΑΣΟΥΜΕ;".*